Diari Oficial de la Generalitat Valenciana


Sumari del DOGV 2600, del 05-10-1995 (1995/836344)

RESOLUCIÓ de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació del manifest de col·laboració entre la Comunitat Valenciana i la Direcció General de la Guàrdia Civil en matèria d'immobles.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2600

Data del DOGV
:   05-10-1995

Secció del DOGV
:   ALTRES DISPOSICIONS

Número del document
:   1995/836344


Data del document
:   02-10-1995

Organisme emissor
:   Presidència de la Generalitat

Tipus de document
:   Resolució

RESOLUCIó de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació del manifest de col·laboració entre la Comunitat Valenciana i la Direcció General de la Guàrdia Civil en matèria d'immobles.   
Subscrit, després de la tramitació reglamentària, entre la Comunitat Valenciana i la Direcció General de la Guàrdia Civil, el dia 5 de maig de 1995, un manifest de col·laboració en matèria d'immobles, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana, que ha quedat inscrit en el Registre de Convenis amb el número 0690/95, i que figura com a annex d'aquesta resolució.  
València, 2 d'octubre de 1995.- La directora general de Coordinació Institucional i Secretariat del Govern.  
Manifest de col·laboració entre la Comunitat Valenciana i la Direcció General de la Guàrdia Civil en matèria d'immobles  
València, 5 de maig de 1995  
Reunits,  
D'una part, el Sr. Joan Lerma i Blasco, president de la Generalitat Valenciana, nomenat per al càrrec pel Reial Decret 1074/1991, de 10 de juliol.  
D'altra part, el Sr. Ferran Cardenal de Alemany, secretari general, director general de la Guàrdia Civil, nomenat per al càrrec pel Reial Decret 2131/1993, de 3 de desembre.  
La Generalitat Valenciana, conscient de la importància de la missió encomanada a la Guàrdia Civil, vol establir mecanismes de col·laboració amb l'institut, dirigits a contribuir a la millora d'instal·lacions i mitjans que redundarà en benefici del servei públic prestat per aquest cos als ciutadans de la comunitat autònoma.  
La Direcció General de la Guàrdia Civil, òrgan al qual l'administració de l'Estat encomana la prestació d'aquest servei, vol, de la seua banda, establir instruments de cooperació amb les administracions territorials, que li permeten un millor i més eficaç aprofitament dels mitjans que té adscrits.  
Basant-se en tot això, ambdues parts,  
Manifesten la voluntat de:  
Impulsar la celebració d'acords dirigits a renovar, conservar i millorar les casernes de la Guàrdia Civil en el territori de la Comunitat Autònoma Valenciana, mitjançant l'establiment dels mecanismes necessaris.  
La Generalitat Valenciana cedirà i/o permutarà immobles per a casernes i/o habitatges, i, si convé, participarà en les obres de nova construcció i/o reparació, i la Direcció General de la Guàrdia Civil propiciarà la reversió o cessió d'immobles fora de servei als ens autonòmics o locals, a través de la Direcció General del Patrimoni de l'Estat, per a la reutilització en benefici de la població valenciana.  
Es considera de gran interès demanar el suport de les diputacions provincials en la consecució d'aquest propòsit d'intencions.  
Un grup de treball, integrat per representants de la Generalitat Valenciana, Delegació del Govern a la Comunitat Valenciana i Guàrdia Civil, durà a terme les gestions que calga a fi de redactar un acord que permeta establir un règim de col·laboració entre les institucions esmentades.  
I, en prova de conformitat, firmem aquest document, per duplicat, en el lloc i la data indicats.  
El president de la Generalitat Valenciana, Joan Lerma i Blasco.  
El director general de la Guàrdia Civil, Ferran Cardenal de Alemany.